נעמי לבארי

ביוגרפיה

נעמי לבארי, ילידת ארצות הברית 1978. בשנת 1983 עברה להתגורר עם משפחתה בירושלים. בשנים 1992–1996 למדה בתיכון לאמנויות ע"ש צ'ארלס סמית' במגמת קולנוע. בשנים אלה הייתה פעילה פוליטית וחברתית דומיננטית והדריכה קבוצות נוער. בשנת 1996 סירבה להתגייס לצה"ל מטעמי מצפון.]
בשנת 2004 סיימה את לימודיה בבית הספר לקולנוע וטלוויזיה ע"ש סם שפיגל בהצטיינות יתרה. במהלך לימודיה הייתה שותפה להפקתם של שני הסרטים המצליחים
"עונג שבת" (בימוי: מיכל ברזיס ועודד בן -נון) ו"צווארון כחול לבן" (בימוי: נעם קפלן).
"ליל גיוס", סרט הגמר אותו כתבה וביימה הוקרן בלמעלה מ-40 פסטיבלים בינ"ל, זכה בארבעה פרסים ושני צל"שים, נמכר לתחנות שידור בעולם, עמד בלב מערכי שיעור בבתי ספר בעולם ונבחר לאחד מ-20 הסרטים הטובים בכל הזמנים של בית הספר סם שפיגל על ידי ועדת מומחים בינ"ל.
במהלך לימודיה זכתה לבארי לשלל מלגות ופרסים בהם מלגת קרן התרבות אמריקה-ישראל, פרס החברה הכלכלית ירושלים, פרס ראש העיר, פרס תרומה לרוח הכיתה ומענקי הפקה מטעם הרשות השנייה לטלוויזיה ולרדיו וקרן יהושע רבינוביץ'.

לאחר סיום לימודיה, השתלבה לבארי בתעשיית הקולנוע הישראלית ובשנת 2010 הקימה יחד עם סער יוגב את חברת ההפקות בלאק שיפ הפקות סרטים בע"מ שתוך שנים מעטות זכתה להכרה בינ"ל.

בשנת 2013 התמודדה על מקום בכנסת ישראל מטעם מפלגת דעם בראשות אסמא אגבארייה זחאלקה.

בשנת 2014 במהלך מלחמת צוק איתן ובתגובה להפצצות הישראליות ברצועת עזה, שלחה מסר מצולם לתושבי עזה A Message to Gaza שהפך ויראלי וסוקר בתקשורת הבינ"ל אך למרות פניות מעשרות עיתונים, סירבה להתראיין בנושא למעט לשני בלוגים מחתרתיים באיראן ובטורקיה.

נעמי לבארי נשואה למפיק סער יוגב ולזוג שני בנים.

קריירה

בתום לימודי הקולנוע, עבדה במקצועות סט הן כעוזרת במאי והן כעוזרת צלם ולאחר מכן פנתה לבימוי קליפים והופעות מולטימדיה ועריכת תוכן בתוכניות פריים טיים.
בשנת 2005 התחיל שיתוף הפעולה המקצועי בינה לבין המפיק סער יוגב במהלך פסטיבל הקולנוע ירושלים ובשנת 2008 השניים התחילו להפיק יחד. בשנת 2010 הקימה יחד עם סער יוגב את חברת ההפקות בלאק שיפ הפקות סרטים בע"מ. לבלאק שיפ יצאו מוניטין ישראלי ובינ"ל של חברה סלקטיבית, נגישה ואיכותית.
יחד עם עבודתה כמפיקה, נעמי מעבירה הכשרות פיצ'יניג (הצגה לצורך מכירה), מרצה ומלמדת בישראל ובעולם וממלאת תפקידים ציבוריים בתעשיית הקולנוע הישראלית.
בשנת 2005 בעקבות הצלחת סרטה ליל גיוס, הוזמנה נעמי להעביר סדנת אומן אינטנסיבית בת שבוע באוניברסיטת ארהאוס בדנמרק. בשנת 2011 נבחרה להשתתף בחממת המפיקים המבטיחים של פסטיבל רוטרדם.
בשנת 2013 זוהתה על ידי הקרן הצרפתית CNC כמפיקה מבטיחה והוזמנה לייצג אותם במסגרת המפיקים של פסטיבל קאן. באותה שנה הייתה בחבר השופטים של תחרות הקולנוע התיעודי בפסטיבל הקולנוע ירושלים
בשנת 2014 הייתה חברת הנהלה של האקדמיה הישראלית לקולנוע וטלוויזיה. בשנים 2014,2015 שימשה לקטורית בקרן הקולנוע הישראלי ובחממת הקולנוע הבינ"ל בירושלים
בשנת 2015 הוזמנה להרצות על ידי ארגון MAIA להכשרת מפיקים והייתה בחבר השופטים של פסטיבל אוטופיה.
בשנת 2016 נבחרה על ידי מסגרת המפיקים של פסטיבל קאן כ"מפיקה בולטת" ב- Holland Film Meetings שם הציגה יחד עם הבמאי ירון שני את הפרויקט חוצה הגבולות "טרילוגיה על אהבה". באותה שנה הוזמנה כיועצת לפלטפורמת הקו-פרודוקציות Connecting Cottbus.

במהלך שנים אלה נעמי הוזמנה כמרצה אורחת וכמנחה בחוגים לקולנוע של בית ברל, המכללה האקדמית ספיר, באוניברסיטת קולומביה ובבית הספר לקולנוע ולטלוויזיה ע"ש סם שפיגל ושימשה לקטורית בקרן הקולנוע הישראלי ובחממת הקולנוע הבינ"ל בירושלים.
בשנת 2017 נבחרה חברת ההפקות בלאק שיפ, יחד עם עוד ארבע חברות הפקה, לעמוד במרכז פורום הקו-פרודוקציות של פסטיבל ברלין.
בשנת 2018, הייתה נעמי אחת המקימות של חברת ההפקה הגרמנית Electric Sheep GmbH יחד עם סער יוגב ומיכאל רויטר הבעלים של חברת The Post Republic. בשנה זו נקראה נעמי להצטרף לצוות המנטוריות של תוכנית EWA שמטרתה לתת ליווי למפיקות ברחבי העולם ולצוות הקוראים של פלטפורמות מקצועיות בפסטיבל ברלין.